**Víctor Sánchez** (s. 23. helmikuuta 1976) on espanjalainen jalkapallovalmentaja ja entinen keskikenttäpelaaja.

Ura pelaajana
-------------

Víctor hankki jalkapallo-oppinsa Real Madridin junioriorganisaatiossa ja debytoi *Los Blancosin* edustusmiehistössä toukokuussa 1996. Víctor pelasi Realissa kaksi kautta ykkösmiehistössä saaden mukavasti vastuuta Fabio Capellon ryhmässä. Hän pelasi 36 liigaottelua mestaruuteen päättyneellä kaudella 1996/97 ja oli mukana voittamassa Mestarien liigaa seuraavalla kaudella.

Kaudeksi 1998/99 Víctor siirtyi Racing Santanderiin, jossa pelasi menestyksekkään kauden siirtyen kesällä 1999 Deportivo de La Coruñaan. Víctor oli yksi Deportivon avainpelaajista, kun joukkue voitti historiallisen liigamestaruuden kaudella 1999/2000. Hyvät esitykset jatkuivat myös seuraavilla kausilla, jotka olivat sekä Víctorin henkilökohtaisen uran että Deportivon seuran kannalta erinomaisia. Hän pelasi Deportivossa seitsemän kauden aikana yli 200 liigaottelua voittaen myös Espanjan cupin kaudella 2001/02.

Elokuussa 2006 Víctor jätti Deportivon ja siirtyi Kreikan Superliigaan Panathinaikosin riveihin. Vastuu Kreikassa jäi odotuksia niukemmaksi ja Víctor palasi Espanjaan syksyllä 2007 siirryttyään Elcheen. Hän teki Segundassa keskikastiin sijoittuneen Elchen kanssa jatkosopimuksen kesällä 2008, mutta päätyi lopulta perumaan sopimuksena ja lopetti pelaajauransa 32-vuotiaana kesällä 2008.

### Meriitit pelaajana

* Mestarien liiga: 1998
* Espanjan mestaruus (2): 1997, 2000
* Espanjan cup: 2002
* Espanjan supercup (3): 1997, 2000, 2002

Ura valmentajana
----------------

Víctor aloitti valmennusuransa joulukuussa 2010, kun hänestä tuli Míchelin apuvalmentaja Getafeen. Hän toimi Míchelin apuvalmentajana myös Sevillassa ja Olympiakosissa, jossa he voittivat kaksi Kreikan mestaruutta. Päävalmentajadebyyttinsä Víctor teki huhtikuussa 2015, kun hän nousi ex-seuransa Deportivo de La Coruñan päävalmentajaksi. Víctor luotsasi seuran kauden päätteeksi liigassa sijalle 16 ja seura säilytti sarjapaikkansa. Kaudella 2015/16 Deportivo menestyi Víctorin alaisuudessa heikosti ja voitti kauden aikana vain kahdeksan liigaottelua. Yksi nöyryyttävimmistä hetkistä oli 8–0 murskatappio FC Barcelonalle. Loppusijoitus oli 15:s ja Deportivo säilytti paikkansa liigassa. Kauden jälkeen Víctor sai kuitenkin potkut tehtävästään.

Kesäkuussa 2016 Sánchezista tuli Kreikan Superliigan Olympiakosin päävalmentaja. Seuran pudottua Mestarien liigan pudotuspeleissä israelilaiselle Hapoel Be’er Shevalle sai espanjalainen pikaiset potkut jo elokuussa.

Marraskuun 2016 puolivälissä Víctorista tuli Real Betisin päävalmentaja. Betisin peli ei lähtenyt suureen lentoon Sánchezinkaan alaisuudessa, vaan Real Betis juuttui sarjan tyvipäähän. Lopulta seurajohto erotti hänet kaksi kierrosta ennen liigakauden päätöstä, kun CD Leganés oli murskannut Betisin 4–0.

Huhtikuussa 2019 Víctorista tuli Málagan päävalmentaja. Seura hyllytti hänet tehtävistään tammikuussa 2020 internetiin vuotaneen epäasiallisen videon vuoksi. Hän sai potkut muutama päivä myöhemmin.

Lähteet
-------

1. 1 2  VÍCTOR SÁNCHEZ Transfermarkt. Viitattu 17.4.2016.
2. ↑  Europea esquiva al Real El Mundo Deportivo. Viitattu 17.4.2016.
3. ↑  El Real, con paso firme y goleando El Mundo Deportivo. Viitattu 17.4.2016.
4. ↑  Víctor wins Panathinaikos deal UEFA.com. Viitattu 17.4.2016.
5. 1 2  Víctor Sánchez Transfermarkt. Viitattu 17.4.2016.
6. ↑  El Elche renueva por una campaña a Víctor Sánchez Las Provincias. Viitattu 17.4.2016.
7. ↑  Victor Sanchez appointed new manager of La Liga strugglers Deportivo La Coruna Daily Mail. Viitattu 17.4.2016
8. ↑  Victor Sanchez dismissed as boss of Deportivo La Coruna BBC. Viitattu 10.6.2016.
9. ↑  ΠΑΕ Ολυμπιακός - Ανακοίνωση Olympiakos. Viitattu 20.8.2016.
10. ↑  Olympiakos sack coach Victor Sanchez after Champions League failure
11. ↑  Víctor Sánchez del Amo sustituye a Poyet al frente del Betis
12. ↑  Real Betis sack Victor Sanchez del Amo, Alexis Trujillo to serve in interim
13. ↑  [– Youth and experience with Víctor Sánchez del Amo]
14. ↑  Malaga suspend manager Victor Sanchez after sex video leaks online
15. ↑  Comunicado del Málaga CF


|  |  |  |  |
| --- | --- | --- | --- |
|   | Edeltäjä:**Víctor Fernández** | **Deportivo de La Coruñan päävalmentaja**4/2015–2016 | Seuraaja:**Gaizka Garitano** |

|  |  |  |  |
| --- | --- | --- | --- |
|   | Edeltäjä:**Marco Silva** | **Olympiakosin päävalmentaja**6–8/2016 | Seuraaja:**Paulo Bento** |

|  |  |  |  |
| --- | --- | --- | --- |
|   | Edeltäjä:**Gus Poyet** | **Real Betisin päävalmentaja**11/2016–5/2017 | Seuraaja:**Alexis Trujillo** |

|  |  |  |  |
| --- | --- | --- | --- |
|   | Edeltäjä:**Juan Ramón López Muñiz** | **Málagan päävalmentaja**4/2019–1/2020 | Seuraaja:**Sergio Pellicer** |